
                     RAPORT SUPLIMENTAR
                                                             asupra 
proiectului de Lege privind executarea pedepselor şi a măsurilor dispuse de organele judiciare în cursul procesului penal

În temeiul dispoziţiilor art. 95 şi 115 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată spre dezbatere, în procedură de urgenţă, în fond, cu proiectul de Lege privind executarea pedepselor şi a măsurilor dispuse de organele judiciare în cursul procesului penal, trimis cu adresa nr. PL.x. 336 din 29 iunie 2009, înregistrat cu nr. 31/646 din 30 iunie 2009.
Potrivit prevederilor art. 75 din Constituţia României, republicată, şi ale art.92 alin. (9) pct.2 din Regulamentul Camerei Deputaţilor, republicat, cu modificările ulterioare, Camera Deputaţilor  este  Cameră decizională.
Senatul, în calitate de primă Cameră sesizată, a respins propunerea legislativă în şedinţa din 24 iunie 2009.
Consiliul Legislativ a avizat favorabil iniţiativa legislativă, cu observaţii şi propuneri, conform avizului nr.117 din 27 februarie 2009.
Comisia pentru drepturile omului, culte şi problemele minorităţilor naţionale a avizat favorabil iniţiativa legislativă, cu amendamente, cu unanimitate de voturi, conform adresei nr. 25/524 din 16 septembrie 2009. 
Consiliul Economic şi Social a avizat negativ proiectul de lege, nefiind îndeplinită condiţia prevăzută în art.27 alin.(2) din legea nr.109/1997 (majoritatea de ¾ din numărul membrilor prezenţi), conform avizului nr.751 din 28 aprilie 2009.

Motivarea punctelor de vedere rezultate în urma voturilor exprimate constă în lipsa studiilor de impact şi adoptarea de politici publice care să evidenţieze în mod transparent aspectele pozitive şi negative ale proiectului de lege, precum şi în faptul că dezincriminarea unor fapte penale va conduce la numeroase prescripţii sau la tergiversarea dosarelor, până la exonerarea de răspundere.

Consiliul Superior al Magistraturii a avizat favorabil proiectul de lege, cu observaţii şi propuneri, conform Hotărârii nr.1313 din 27 noiembrie 2008 a Plenului Consiliului Superior al Magistraturii, transmis spre avizare de Ministerul Justiţiei cu adresa nr.32442/2008.
Iniţiativa legislativă supusă dezbaterii are ca obiect reglementarea executării pedepselor şi a măsurilor dispuse de organele judiciare în cursul procesului penal, completându-se astfel reforma legislaţiei penale, realizată prin adoptarea noului Cod penal şi al noului Cod de procedură penală.
În conformitate cu prevederile art.61 din Regulamentul Camerei Deputaţilor, republicat, cu modificările ulterioare, membrii Comisiei au examinat iniţiativa legislativă în şedinţa din 24 iunie 2010.

Cu prilejul dezbaterilor, membrii Comisiei au constatat faptul că o mare parte din soluţiile legislative propuse au fost deja legiferate în noul Cod de procedură penală.
La dezbateri au fost prezenţi 26 deputaţi din numărul total de 27 membri ai Comisiei juridice, de disciplină şi imunităţi. 
În urma dezbaterilor, membrii Comisiei au hotărât, cu unanimitate de voturi, să propună plenului Camerei Deputaţilor, spre dezbatere şi adoptare, raportul de respingere a proiectului de Lege privind executarea pedepselor şi a măsurilor dispuse de organele judiciare în cursul procesului penal.

Camera Deputaţilor a hotărât, în temeiul art.104 din Regulamentul Camerei Deputaţilor, republicat, cu modificările şi completările ulterioare, retrimiterea proiectului de lege Comisiei juridice, de disciplină şi imunităţi, în vederea unei noi examinări şi depunerii unui nou raport.
La dezbaterea proiectului de lege au fost prezenţi 23 deputaţi din numărul total de 23 membri ai Comisiei juridice, de disciplină şi imunităţi. 
Din partea Ministerului Justiţiei a participat la dezbateri, în calitate de invitat, doamna Alina Bica – secretar de stat.
În urma dezbaterilor, membrii Comisiei au hotărât, în şedinţa din 24 mai 2011, cu unanimitate de voturi, să propună plenului Camerei Deputaţilor, spre dezbatere şi adoptare, raportul suplimentar de respingere a proiectului de lege privind executarea pedepselor şi a măsurilor dispuse de organele judiciare în cursul procesului penal, întrucât, în data de 20 mai 2011, Ministerul Justiţiei a supus dezbaterii publice Proiectul Legii privind executarea pedepselor şi a măsurilor privative de libertate dispuse de organele judiciare în cursul procesului penal, în temeiul dispoziţiilor art.6 din Legea nr.52/2003 privind transparenţa decizională în administraţia publică.
În raport cu obiectul şi conţinutul reglementării, proiectul de lege face parte din categoria legilor organice, fiind incidente prevederile art.73 alin.(3) lit. h) din Constituţia României, republicată.

